CELEX: 32021R0426
Language: hu
Date: 2021-03-10 00:00:00
Title: A Bizottság (EU) 2021/426 végrehajtási rendelete (2021. március 10.) az 1263/2011/EU végrehajtási rendeletnek a Lactococcus lactis (NCIMB 30160) bármely állatfaj takarmányadalékaként való engedélyezése tekintetében történő helyesbítéséről (EGT-vonatkozású szöveg)

2021.3.11.   
               
               
                  HU
               
               
                  Az Európai Unió Hivatalos Lapja
               
               
                  L 84/18
               
            
         A BIZOTTSÁG (EU) 2021/426 VÉGREHAJTÁSI RENDELETE
         (2021. március 10.)
         az 1263/2011/EU végrehajtási rendeletnek a Lactococcus lactis (NCIMB 30160) bármely állatfaj takarmányadalékaként való engedélyezése tekintetében történő helyesbítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:
         
                     (1)
                  
                  
                     A Lactococcus lactis (NCIMB 30160) készítmény bármely állatfaj takarmányadalékaként történő alkalmazását az 1263/2011/EU bizottsági végrehajtási rendelet (2) tíz év időtartamra engedélyezte.
                  
               
                     (2)
                  
                  
                     Az engedélyt ezt követően az (EU) 2020/1092 bizottsági végrehajtási rendelet (3) az 1831/2003/EK rendelet 13. cikke (2) bekezdésének megfelelően az adalékanyag formulációjának tekintetében módosította.
                  
               
                     (3)
                  
                  
                     A tervezett módosítás nem érintette az engedély 1263/2011/EU végrehajtási rendeletben meghatározott időtartamát, amelynek 2021. december 26-ig kellett volna tartania. Az (EU) 2020/1092 végrehajtási rendelet mellékletében azonban tévesen az szerepelt, hogy a Lactococcus lactis (NCIMB 30160) engedélyének időtartama 2030. augusztus 16-ig tart. E hibát ezért az (EU) 2020/1092 végrehajtási rendelet révén beillesztették az 1263/2011/EU végrehajtási rendeletbe.
                  
               
                     (4)
                  
                  
                     Az egyértelműség és a jogbiztonság érdekében ezért helyesbíteni kell az 1263/2011/EU végrehajtási rendeletet a Lactococcus lactis (NCIMB 30160) engedélyének lejárta tekintetében.
                  
               
                     (5)
                  
                  
                     Az (EU) 2020/1092 végrehajtási rendelet úgy rendelkezett, hogy a Lactococcus lactis (NCIMB 30160) adalékanyag engedélyezésének feltételeit érintő módosítás csak az adalékanyag formulációjára vonatkozik. Nem történt utalás arra, hogy módosítani kell az említett adalékanyag engedélyének időtartamát. Továbbá az 1831/2003/EK rendelet 9. cikkének (8) bekezdése előírja, hogy az engedélyeket tíz év időtartamra adják meg, és ettől a szabálytól egy engedély feltételeinek módosításával nem lehet eltérni. Ezen túlmenően a takarmány-adalékanyagok nyilvántartása az (EU) 2020/1092 végrehajtási rendelet elfogadását követően továbbra is 2021. december 26-át jelölte meg a Lactococcus lactis (NCIMB 30160) adalékanyag engedélyének lejárati időpontjaként. A javasolt helyesbítés visszamenőleges hatályának hiánya a megkülönböztetésmentesség elvének megsértéséhez vezetne a vállalkozók között, mivel a Lactococcus lactis (NCIMB 30160) adalékanyagra vonatkozó, az (EU) 2020/1092 végrehajtási rendelet hatálybalépésétől számított meghosszabbított engedélyezési időtartam megadása kizárólag az ezen adalékanyagot forgalmazó vagy felhasználó vállalkozókat juttatta volna jogtalan előnyhöz. Továbbá ebben az esetben a visszamenőleges hatály nem befolyásolja az érintett vállalkozók jogos bizalmát. Végezetül a javasolt helyesbítés nem büntetőjogi kontextusba kerül, mivel az engedélynek az (EU) 2020/1092 végrehajtási rendeletben hibásan megadott lejárta egy tévedés eredménye volt. E rendeletet ezért visszamenőleges hatállyal, az (EU) 2020/1092 végrehajtási rendelet hatálybalépésének napjától kell alkalmazni.
                  
               
                     (6)
                  
                  
                     Az érdekelt felek jogos elvárásainak védelme és a javasolt helyesbítés visszamenőleges alkalmazása érdekében e rendeletnek a lehető leghamarabb hatályba kell lépnie.
                  
               
                     (7)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1263/2011/EU végrehajtási rendelet melléklete az e rendelet mellékletében foglaltaknak megfelelően kerül helyesbítésre.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2020. augusztus 16-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 268., 2003.10.18., 29. o.
         
         
            (2)  A Bizottság 1263/2011/EU végrehajtási rendelete (2011. december 5.) a Lactobacillus buchneri (DSM 16774), a Lactobacillus buchneri (DSM 12856), a Lactobacillus paracasei (DSM 16245), a Lactobacillus paracasei (DSM 16773), a Lactobacillus plantarum (DSM 12836), a Lactobacillus plantarum (DSM 12837), a Lactobacillus brevis (DSM 12835), a Lactobacillus rhamnosus (NCIMB 30121), a Lactococcus lactis (DSM 11037), a Lactococcus lactis (NCIMB 30160), a Pediococcus acidilactici (DSM 16243) és a Pediococcus pentosaceus (DSM 12834) bármely állatfaj takarmányadalékaként való engedélyezéséről (HL L 322., 2011.12.6., 3. o.).
         
            (3)  A Bizottság (EU) 2020/1092 végrehajtási rendelete (2020. július 24.) az 1263/2011/EU végrehajtási rendeletnek a Lactococcus lactis (NCIMB 30160) valamennyi állatfaj takarmány-adalékanyagaként való engedélyezése tekintetében történő módosításáról (HL L 241., 2020.7.27., 10. o.).
      
      
         
            MELLÉKLET
            Az 1263/2011/EU végrehajtási rendelet mellékletében a Lactococcus lactis (NCIMB 30160) adalékanyagra vonatkozó, 1k2082 azonosító számú bejegyzés a következőképpen kerül helyesbítésre:
            
                         
                     
                     
                        „Az engedély lejárta” oszlopban szereplő „2030.8.16.” dátum helyébe a következő dátum lép: „2021.12.26.”